Bendelid skuldig bevind aan metrobeampte se moord | Maroela Media
Die direktoraat vir prioriteitsmisdaadondersoeke het in 'n verklaring verduidelik Jantjies is op 30 September 2016 in hegtenis geneem ná 'n intensiewe ondersoek oor die moord van Ben Koopman, 'n metropolisiebeampte van Khayelitsha.
Koopman is op 15 Februarie 2016 voor sy huis in Eersterivier doodgeskiet.
Jantjies en 'n onbekende man het in hierdie stadium by die erf opgedaag en Koopman gegryp voor hy die voertuig se deur kon oopmaak.
Jantjies het probeer om Koopman se vuurwapen uit sy pistoolhouer te gryp en die onbekende man het weggehardloop. Jantjies het Koopman in die gesig en in die maag geskop en gesê: "Ek het gesê ek gaan jou kry."
Hy het Koopman geskiet en daarna met sy dienspistool en tweerigtingradio gevlug.
Een van Koopman se buurmanne was ook 'n ooggetuie, en is twee dae ná die voorval deur die polisie ondervra. Hy het Koopman goed geken en hom "Oom Ben" genoem. Polisiebeamptes het hom ondervra, omdat hy gesien kon word op beeldmateriaal van die voorval. Hy was egter skrikkerig om inligting vir die polisie te gee, uit vrees vir sy lewe en omdat hy nie geweet het watter polisiebeamptes hy kon vertrou nie. Hy het geweet die bende sou hom ook vermoor as hy sou getuig.
Die buurman se gewete het hom egter gepla en hy het later met die korrekte inligting na vore gekom, op voorwaarde dat hy en sy gesin ook onder getuiebeskerming geplaas sou word en dat sy naam nie bekend gemaak sou word alvorens die hofsaak verby is nie.
Die Valke het gesê die Eersteriviergemeenskap en die Kaapstadse metropolisie was instrumenteel om seker te maak dat Jantjies suksesvol vervolg kon word.